Kirkko on pyritty pitämään alkuperäisessä asussaan. Alttarin molemmin puolin olevat lasimaalaukset ovat valmistuneet vuonna 1922 ja ne on suunnitellut Carl Wilhelm Sjöberg. Lasimaalaukset rikkoontuivat Helsingin pommituksessa 6. helmikuuta 1944. Ne uusittiin vuonna 1952 Sjöbergin alkuperäisten suunnitelmien mukaisina. Maalausten aiheet ovat arkkitehti Wreden ehdotuksen mukaiset ja ne kuvaavat Kristuksen syntymää ja ristiinnaulitsemista ja niissä on myös lähetystyöhön liittyvää symboliikkaa.